Sciant qui sunt et qui futuri sunt, quoniam Jocerannus Grossus, ad habitum veniens monachicum, dedit Deo et sancto Petro monachisque Cluniensibus condamineas de Sarceio et pratum Curtisvas, laudante et concedente Bernardo Grosso, fratre suo; testibus Bernardo de Busseria et Engelberto de Curtevas. Preterea sciendum quoniam Bernardus Grossus, monachum se profitens, dedit Deo et sancto Petro monachisque Cluniensibus condamineas de Talangunt, et vineam, et Rodulfum servum et uxorem ejus, mansumque ejusdem, et mansum Clementis, ipsumque Clementem, et uxorem suam et unum filium ejus et unam filiam, uxoremque ejus filii, laudante et concedente Humberto de Curtevas. Et hoc donum laudaverunt et auctorizaverunt Landricus Grossus et Bernardus Grossus fratres ejus. Sciendum etiam quoniam Humbertus de Curtevas dedit Deo sanctoque Petro monachisque Cluniensibus terram quam habebat super condamineam de Talangunt, testibus Ilio de Crai et Umberto Ungro. Rursus scire volumus tam presentes quam et absentes, quoniam Bernardus Grossus iterum dedit Deo et prefato loco monachisque Cluniacensibus clausum de Monte, laudantibus filiis suis et auctorizantibus.